**ОБРАЗЛОЖЕЊЕ**

**УЗ НАЦРТ ЗАКОНА О ЗАШТИТИ ПРАВА ЛИЦА СА МЕНТАЛНИМ СМЕТЊАМА, КОРИСНИКА УСЛУГА СМЕШТАЈА У СОЦИЈАЛНОЈ ЗАШТИТИ**

I. УСТАВНИ ОСНОВ

 Уставни основ за доношење Закона о социјалној заштити налази се у члану 69. Устава Републике Србије („Службени гласник РС“, број 98/06). Према члану 69. став 1. Устава, грађани и породице којима је неопходна друштвена помоћ ради савладавања социјалних и животних тешкоћа и стварања услова за задовољавање основних животних потреба, имају право на социјалну заштиту, чије се пружање заснива на начелима социјалне правде, хуманизма и поштовања људског достојанства.

 Према члану 97. Устава, Република Србија уређује и обезбеђује: друге социјалне односе од општег интереса (тачка 8.); систем у области социјалне заштите (тачка 10.); као и финансирање остваривања права и дужности Републике Србије, утврђених Уставом и законом (тачка 15.).

**II. РАЗЛОЗИ ЗА ДОНОШЕЊЕ ЗАКОНА**

**II.1. Најважнија релевантна међународна документа**

Најважнији међународноправни документи који се односе на поступање према особама са менталним сметњама, у мери у којој се оно регулише у овом нацрту закона, а које је Република Србија ратификовала, јесу Конвенција о заштити људских права и основних слобода из 1950. године (Европска конвенција о људским правима),[[1]](#footnote-1) усвојена под окриљем Савета Европе, Међународни пакт о грађанским и политичким правима[[2]](#footnote-2) из 1966. и Конвенција о правима особа са инвалидитетом из 2007. године,[[3]](#footnote-3) усвојени под окриљем Уједињених нација. За одредбе овог закона несумњиво најрелевантније су њихове одредбе које се односе на лишење слободе, односно смештај лица се менталним сметњама у установу без његовог пристанка, имајући у виду да се положај појединих особа смештених у установе социјалне заштите без њиховог пристанка може сматрати лишењем слободе.

Европска конвенција о људским правима у члану 5, став 1, тачка е) дозвољава законито лишење слободе „душевно поремеђених лица, алкохоличара или уживалаца дрога или скитница“. Европски суд за људска права сматра да лишење слободе душевно поремећених особа може бити у складу са овом одредбом само ако је законито и ако је поуздано утврђено да се ради о особи са душевним поремећајем, а душевни поремећај је такве врсте и степена да то оправдава затварање без пристанка, при чему законитост даљег задржавања зависи од тога да ли поремећај и даље постоји.[[4]](#footnote-4) Према пракси Европског суда за људска права, лишење слободе „душевно поремећеног лица“ може бити неопходно не само да би оно добило потребан клинички третман већ и да би се обезбедила контрола и надзор над њим и да би се спречило да то лице изазове штетне последице.[[5]](#footnote-5) Уз то, захтева се да особе лишене слободе по овом основу буду смештене у болницу, клинику или другу установу која је примерена и овлашћена за такав смештај.[[6]](#footnote-6)

Међународни пакт о грађанским и политичким правима у члану 9 гарантује право на слободу и безбедност личности и забрањује арбитрарно лишење слободе, захтевајући да свако лишење слободе буде засновано на закону и спроведено у складу са законом прописаним поступком, али не одређује разлоге из којих лишење слободе може бити допуштено. Другим речима, овај пакт не забрањује лишење слободе лица са менталним сметњама, било ради лечења или да би се спречило да угрозе свој живот и здравље или живот и здравље других лица.

Конвенција о правима особа са инвалидитетом у члану 14 такође забрањује незаконито или арбитрарно лишење слободе и прописује да постојање инвалидитета никако не сме бити оправдање за лишење слободе. Она не садржи одредбу која би експлицитно забрањивала да особа са менталним сметњама буде лишена слободе ако је то неопходно да би се лечила или спречила да угрози свој или живот или здравље другог лица (што изричито дозвољава Европска конвенција о људским правима), али Комитет за права особа са инвалидитетом сматра да лишење слободе на основу инвалидитета не може бити дозвољено чак ни ако постоје додатни фактори или критеријуми који би га оправдавали, попут неспособности лица о којем је реч да расуђује и да пристанак на смештај у одређену установу или на лечење или опасности коју то лице представља по себе или друге.[[7]](#footnote-7) Ако би се прихватило овакво тумачење Конвенције о правима особа са инвалидитетом, то би значило да за све њене потписнице које обавезује и Европска конвенција о људским правима постаје недопуштено лишење слободе „душевно поремећених лица, алкохоличара или уживалаца дрога“ предвиђено у њеном члану 5, став 1, тачка е). Мало је, међутим, вероватно да су земље чланице Савета Европе које су ратификовале Конвенцију о правима особа са инвалидитетом (њих 46), а претходно и учествовале у њеном писању, сматрале да члан 14 треба тумачити на овакав начин, посебно ако се има у виду да већина земаља и даље посеже за применом члана 5, став 1, тачка е) Европске конвенције о људским правима. Уз то, ове земље су, кроз Комитет Савета Европе за биоетику, наставиле да развијају стандарде који се односе на смештај и лечење особа са менталним поремећајима без њиховог пристанка, што је резултирало Нацртом додатног протокола уз Конвенцију о људским правима и достојанству људског бића у погледу примене биологије и медицине (скраћено Конвенција о људским правима и биомедицини, тзв. Овиједо конвенција) у којем се уређују недобровољни смештај и лечење особа са менталним поремећајима.[[8]](#footnote-8) Иако овај нацрт није усвојен и наишао је на критике Комитета за права особа са инвалидитетом, може се рећи да је он још један индикатор да је бар на нивоу земаља чланица Савета Европе лишење слободе лица са менталним сметњама ради њиховог лечења или спречавања опасности коју представљају по себе или друге прихваћена пракса, те да је разумно закључити да преовлађујућа већина ових држава не сматра да је такво лишење слободе забрањено чланом 14 Конвенције о правима особа са инвалидитетом.

**II.2. Уставне одредбе**

Уставом Републике Србије прописано је да је људско достојанство неприкосновено и да су сви су дужни да га поштују и штите, као и да свако има право на слободан развој личности, ако тиме не крши права других зајемчена Уставом; да је физички и психички интегритет неповредив као и да нико не може бити изложен мучењу, нечовечном или понижавајућем поступању или кажњавању, нити подвргнут медицинским или научним огледима без свог слободно датог пристанка; да свако има право на личну слободу и безбедност и да је лишење слободе допуштено само из разлога и у поступку који су предвиђени законом; да се према лицу лишеном слободе мора се поступати човечно и с уважавањем достојанства његове личности, као и да је забрањено свако насиље према лицу лишеном слободе; да свако има право на заштиту свог физичког и психичког здравља; да грађани и породице којима је неопходна друштвена помоћ ради савладавања социјалних и животних тешкоћа и стварања услова за задовољавање основних животних потреба, имају право на социјалну заштиту, чије се пружање заснива на начелима социјалне правде, хуманизма и поштовања људског достојанства, као и да се у том погледу инвалидима пружа посебна заштита. Такође, одређено је да се људска и мањинска права зајемчена Уставом непосредно примењују; да се јемче, и као таква, непосредно примењују људска и мањинска права зајемчена општеприхваћеним правилима међународног права, потврђеним међународним уговорима и законима; да се одредбе о људским и мањинским правима тумаче у корист унапређења вредности демократског друштва, сагласно важећим међународним стандардима људских и мањинских права, као и пракси међународних институција које надзиру њихово спровођење. Људска и мањинска права зајемчена Уставом могу законом бити ограничена ако ограничење допушта Устав, у сврхе ради којих га Устав допушта, у обиму неопходном да се уставна сврха ограничења задовољи у демократском друштву и без задирања у суштину зајемченог права. Пред Уставом и законом сви су једнаки, а забрањена је свака дискриминација, непосредна или посредна, по било ком основу, између осталог по основу психичког или физичког инвалидитета. Уставом је прописано и да свако има право на судску заштиту ако му је повређено или ускраћено неко људско или мањинско право зајемчено Уставом, као и право на уклањање последица које су повредом настале.

 **II.3. Србија у процесу придружења ЕУ**

 У оквиру процеса придруживања ЕУ Србија је усвојила Акциони план за преговарачко поглавље 23 - Правосуђе и основна права (2016), који представља стратешки документ у области заштите и унапређења људских права, са дефинисаним јавним политикама и унапређеним спровођењем, координацијом, роковима и финансирањем реформи.

 Приликом израде овог акционог плана узета је у обзир препорука препорука из Извештаја о скринингу да треба усвојити закон намењен заштити лица са менталним сметњама у институцијама социјалне заштите. У оквиру актвности 3.6.1.26. планирано је доношење овог закона, а као носилац активности одређено је министрство надлежно за послове социјалне заштите.

 **III. ОБЈАШЊЕЊЕ ОСНОВНИХ ПРАВНИХ ИНСТИТУТА И ПОЈЕДИНАЧНИХ РЕШЕЊА**

**ОСНОВНЕ ОДРЕДБЕ (чл. 1-4.)**

 **У члану 1.** одређен је предмет закона тако што је речено да се овим законом уређује заштита права лица са менталним сметњама коме се не могу обезбедити или нису у његовом најбољем интересу останак у породици; дневне услуге у заједници: дневни боравак, помоћ у кући и друге услуге које подржавају боравак корисника у породици и непосредном окружењу; услуге подршке за самосталан живот: персонална асистенција, обука за самостални живот и друге врсте подршке неопходне за активно учешће корисника у друштву; породични смештај; као ни друга услуга у складу са законом којим је уређена социјална заштита или другим прописом.

 **Члан 2.** усмерен је ка деинституционализацији и развоју услуга у заједници, а њиме је одређено да је Влада дужна да, као дугорочно системско решење за заштиту права лица са менталним сметњама, у року од једне године од ступања на снагу овог закона, усвоји стратешки или други плански документ који ће се односити на развој услуга из члана 1. овог закона намењених лицима са менталним сметњама и њиховим породицама. Ова одредба закона корелира са налазима *Kомитета за права особа са инвалидитетом УН*, који је разматрао је Иницијални извештај о имплементацији Kонвенције УН о правима особа са инвалидитетом, који је Република Србија поднела у складу са механизмом извештавања. Kомитет је, такође, разматрао алтернативне извештаје и прилоге невладиног сектора и независних институција о примени Kонвенције и поштовању права особа са инвалидитетом у Србији. Иницијатива за права особа са менталним инвалидитетом МДРИ-С је у јулу 2015. године поднела Алтернативни извештај о положају особа са интелектуалним и психосоцијалним тешкоћама, који сагледава поштовања права особа са инвалидитетом и заштиту од дискриминације. Извештај се бави питањима признања и лишења пословне способности и везом са правом на слободу, одсуство нехуманог третмана и тортуре, насиља и злоупотребе. У Закључним запажањима, које је Kомитет усвојио у априлу 2016. године, приказани су налази о стању права особа са инвалидитетом и њиховом положају у Републици Србији, као и препоруке за унапређење закона и праксе. Иако је похвалио Србију због одређеног напретка на пољу употребе знаковног језика, факсимила и пса водича, Kомитет је указао на питања која и даље изазивају велику забринутост. Једна од јасних препорука за даље унапређење положаја особа са инвалидитетом у Србији и спречавање даљег кршења њихових људских права, гласи: ”Потребно је сачинити и спровести свеобухватну стратегију деинституционализације, затварања постојећих установа и спречавање изградње нових, уз истовремено усмеравање свих средстава на развој услуга и услова за самостални живот у заједници”.

 **Према члану 3**. сви појмови у овом закону употребљени у граматичком мушком роду подразумевају мушки и женски род лица на која се односе.

 **Чланом 4**. дефинисано је значење следећих израза: 1) „лице са менталним сметњама“ је недовољно ментално развијено или лице са поремећајима менталног здравља; 2) „услуге смештаја“ означавају смештај у дом, становање уз подршку, предах смешај, смештај у прихватилиште, као и друге врсте смештаја, у складу са законом којим је уређена социјална заштита; 3) „овлашћени пружалац услуге смештаја“ је установа социјалне заштите, односно друга организација (пружалац услуге) која је добила лиценцу за пружање те услуге у смислу прописа у социјалној заштити; 4) „корисник услуге смештаја“ је лице са менталним сметњама које у складу са законом којим је уређена социјална заштита користи одређењу услугу смештаја код овлашћеног пружаоца те услуге; 5) „спутавање“ је спречавање, ограничавање или потискивање, односно контролисање покрета тела или дела тела лица употребом физичке снаге, механичких средстава или фармакотерапије или издвајањем у посебну просторију. Ова одредба има за циљ усаглашавање значења релевантних израза са дефиницијама из других односних стратешких докумената.

**НАЧЕЛА (чл. 5-8.)**

 **Чланом 5.** дато је начело недискриминације корисника, а према њемууслуга смештаја лица са менталним сметњама (у даљем тексту: корисник) врши се без дискриминације по основу расе, пола, језика, држављанства, националне припадности, вероисповести, политичког или другог уверења, образовања, правног или социјалног статуса, имовног стања, узраста, инвалидитета или било којег другог личног својства. Такође, прописано је да је забрањена дискриминација на основу менталних сметњи. Ова одредба корелира са другим односним антидискриминационим одредбама из позитивних прописа и стратешких докумената Републике Србије.

 **Чланом 6.** дефинисано је начело поштовања достојанства корисника, којим је одређено да корисник услуге смештаја има право на услугу која се пружа уз поштовање његовог физичког и психичког интегритета, безбедности, као и уз уважавање његових моралних, културних и религијских убеђења, у складу са зајемченим људским правима и слободама.

 **Члан 7.** дефинише начело најбољег интереса корисника, а према њему услуге смештаја се пружају у складу са најбољим интересом корисника, уз уважавање његовог животног циклуса, етничког и културног порекла, животних навика, развојних и других потреба у свакодневном и другом животном функционисању. Ова одредба корелира са истим начелом из закона којим је уређена социјална заштита у Србији.

 **Члан 8.** говори о начелу нужности и сразмерности у ограничавању права корисника, према којем права корисника установљена овим законом или другим прописом могу бити ограничена само када је то нужно ради заштите неког другог права корисника или другог лица, и то само у мери потребној да би се тај циљ постигао.

**ПОСТУПАК СМЕШТАЈА (чл. 9-18.)**

 У овом делу закона дате су одредбе којим се на јасан начин прописује поступак смештаја лица са менталним сметњама ради пружања услуге смештаја. Одредбе у оквиру овог дела закона заснивају се на *Закључним запажањима Kомитета против тортуре о другом периодичном извештају Републике Србије о примени Kонвенције против тортуре и других сурових, нехуманих или понижавајућих казни и поступака*.[[9]](#footnote-9) У том документу садржана су одређена запажања и препоруке која су важна за поједине дискриминисане групе, од којих се овде фокусирамо на особе са интелектуалним и психосоцијалним инвалидитетом. Kомитет изражава забринутост због великог броја особа које су против своје воље смештене у психијатријске установе и што скоро да нема помака у деинституционализацији. Указано је и на случајеве принудног смештања у установе особа са инвалидитетом које није саслушао суд, нити су добиле одлуку о принудном смештању на коју би могле да се жале, као и на чињеницу да је по националним прописима још увек могуће физичко спутавањепацијената и употреба изолације. Србији је препоручено да обезбеди да се принудни смештај обавља само на основу одлуке која подлеже периодичном судском преиспитивању.

 **Члан 9.** одређује разлоге смештаја, а према њему смештај се обезбеђује кориснику коме се не може обезбедити, или није у његовом најбољем интересу, останак у породици, дневне услуге у заједници или услуге подршке за самосталан живот у смислу закона којим је уређена социјална заштита. Приликом одлучивања о смештају лица са менталним сметњама, без обзира на то да ли се ради о смештају са или без његовог пристанка, органи који доносе одлуку дужни су да испитају могућности обезбеђења потреба лица са менталним сметњама на други начин, првенствено коришћењем дневних услуга у заједници, услуга подршке за самостални живот или коришћењем других мера ванинституционалне подршке или заштите.

 **Чланом 10.** прописане су врсте и сврха смештаја. Домски смештај је привремен и обезбеђује лицу са менталним сметњама збрињавање и здравствену заштиту, припрему за његов повратак у биолошку породицу, одлазак у другу породицу, односно његову припрему за самосталан или живот у заједници уз подршку, у складу с породичним ресурсима, његовим потребама и најбољим интересом. Сврха предах смештаја jе краткорочни и повремени смештај лица са менталним сметњама који се обезбеђује као дневни, викенд или вишедневни смештај, чиме се пружа подршка том лицу и његовој породици у одржавању и побољшању квалитета живота с циљем његовог останка у породици. Сврха пружања услуге становања уз подршку за лице са менталним сметњама јесте помоћ и подршка у стицању што већег степена самосталности који му омогућава квалитетнији живот у заједници. Сврха смештаја у прихватилиште је задовољавање основних потреба лица са менталним сметљама или његове породице када им је потребно неодложно осигурати безбедност у кризним ситуацијама. На услуге из ст. 1-4. овог члана сходно се примењују ближи услови и стандарди за пружање услуга социјалне заштите. Ова одредба закона дата је тако да корелира са односним прописима у области социјалне заштите и са њима чини кохерентну целину.

 **Чланом 11.** прописан је смештај на основу пристанка. Смештај се обезбеђује на основу пристанка лица са менталним сметњама које може да разуме сврху и последице смештаја и које је способно да донесе одлуку о пристанку на смештај, односно на основу пристанка законског заступника детета, осим ако овим законом није прописано другачије. Услугу становања уз подршку лице са менталним сметњама може користити само на основу свог пристанка, а дете на основу пристанка његовог законског заступника. Пристанак у смислу ст. 1. и 2. овог члана даје се у писаном облику. Ова одредба је у складу са препоруком Kомитета за права особа са инвалидитетом УН, према којој је неопходно што пре изменити постојеће прописе који служе као основ за принудно задржавање, смештање и третман без пристанка. Истичемо да је према овој законској одредби смештај лица са менталним сметњама дозвољен само на основу његовог пристанка, тј. њоме се онемогућава смештај ових лица на основу присанка другог лица (старатеља, чланова породице и др.).

 **Члан 12.** односи се на упознавање са правима и обавезама лица са менталним сметњама. Центар за социјали рад је дужан да лице са менталним сметњама, односно законског заступника детета, пре давања пристанка на смештај писмено и усмено на разумљив начин, упозна са: 1) могућностима обезбеђења његових односно потреба детета на други начин, првенствено коришћењем дневних услуга у заједници, услуга подршке за самостални живот или коришћењем других мера ванинституционалне подршке или заштите; 2) обимом и садржајем услуга које се обезбеђују смештајем; 3) правилима понашања и организацијом живота код пружаоца услуге; 4) тиме да давање изјаве о пристанку на смештај не подразумева пристанак на медицинску меру, физичко спутавање и издвајање лица са менталним сметњама; 5) могућношћу подношења притужбе на квалитет пружања услуге и поступање особља пружаоца услуге; 6) могућношћу да у сваком тренутку може повући пристанак на смештај; 7) могућношћу да смештај престане на предлог пружаоца услуге у случају непоштовања правила понашања и организације живота код пружаоца услуге. Овом одредбом указује се на обавезе упознавања лица са менталним сметњама са свим чињеницама и околностима које се тичу смештаја, али и на обавезу тражења других видова ванинституционалне заштите пре коришћења услуге социјалне заштите смештаја лица са менталним сметњама.

 **Чланом 13.** прописује се садржај изјаве о пристанку и одлука о смештају. Изјава о пристанку на смештај садржи: 1) лично име, ЈМБГ и боравиште лица које даје изјаву; 2) лично име, ЈМБГ и боравиште детета о чијем смештају пристанак даје његов законски заступник; 3) изјаву да су лицу које даје пристанак обезбеђене информације о разлозима, циљевима, условима, ризицима и правним последицама смештаја; 4) датум и место давања изјаве; 5) својеручни потпис лица које даје пристанак. Приликом давања изјаве мора бити прибављено мишљење психијатра да постоји способност тог лица да искаже своју вољу.По стицању пословне способности детета прибавља се његова изјава о пристанку на смештај. Надлежни центар за социјални рад одлучује о коришћењу услуге смештаја уз пристанак. Овом одредбом омогућава се уједначавање праксе приликом прибављања изјаве о прстанку на смештај и прописује се обавеза утврђивања неспорно аутентичне воље даваоца изјаве.

 **Чланом 14.** уређује се смештај без пристанка. Лицу за које суд процени да, услед менталних сметњи, озбиљно и директно угрожава сопствени живот или здравље или безбедност, односно живот или здравље или безбедност другог лица, може се обезбедити домски смештај, смештај у прихватилиште или предах смештај без његовог пристанка односно пристанка законског заступника детета, само ако се не може обезбедити или није у његовом најбољем интересу корисника останак у породици или нека од услуга из члана 1. овог закона. Под смештајем у смислу става 1. овог члана подразумева се: 1) смештај лица старијег од 18 година које живи само или у породици, при чему то лице не даје или не може дати пристанак у складу са овим законом; 2) смештај детета без пристанка његовог законског заступника; 3) смештај код пружаоца услуге лица старијег од 18 година које је ту доведено без свог пристанка, као и детета без пристанка његовог законског заступника, ради доношења одлуке суда; 4) смештај код пружаоца услуге лица старијег од 18 година које је смештено на основу свог пристанка, односно на основу пристанка законског заступника детета у смислу чл. 11-13. овог закона, па је тај пристанак повучен писаном изјавом. У случајевима из става 2. тач. 3) и 4) овог става пружалац услуге одмах обавештава надлежни центар за социјални рад, који је дужан да одмах пред судом покрене поступак ради доношењу одлуке о смештају. Из ове законске одредбе јасно је да у случају изостанка пристанка лица, смештај се може врђити само на основу одлуке суда, осим у случају смештаја детета за које пристанак даје његов законски заступник, што је у складу са одредбама Породичног закона и садржајем родитељског права, као и са одредбама закона којим је уређена социјална заштита.

 **Чланом 15.** прописан је поступак смештаја.Поступак ради доношења одлуке суда о смештају у дом, прихватилиште или ради предах смештаја без пристанка могу покренути супружник, односно ванбрачни партнер лица са менталним сметњама, дете, родитељ, или други сродник који са њим живи у заједничком домаћинству, јавни тужилац и центар за социјали рад. О смештају лица са менталним сметњама код овлашћеног пружаоца услуге без пристанка одлучује суд на чијем се подручју налази пребивалиште, односно боравиште лица које се смешта.У поступку одлучивању о смештају суд је дужан да: 1) саслуша лице о чијем смештају одлучује и да му обезбеди заступника; 2) прибави налаз и мишљење вештака психијатријске струке о постојању менталних сметњи услед којих лице са ментални сметњама угрожава сопствени живот или здравље или безбедност, или живот или здравље или безбедност другог лица; 3) прибави налаз и мишљење центра за социјали рад о томе да ли се лицу са менталним сметњама може обезбедити останак у породици, одговарајућа дневна услуга у заједници, услуга подршке за самосталан живот, смештај у другу породицу, или је смештај једини начин за остварење његовог најбољег интереса; 4) по потреби прибави и друге доказе.Ако је поступак пред судом покренуо центар за социјали рад, предлог садржи податке из става 3. тачке 3) овог члана. Центар за социјални рад може затражити да се у судском поступку лицу о чијем се смештају одлучје обезбеди бесплатна правна помоћ у складу са законом којим је уређена бесплатна правна помоћ. На основу одлуке суда из става 2. овог члана надлежни центар за социјални рад доноси акт о коришћењу услуге смештаја, у складу са законом којим је уређена социјална заштита. Ова законска одредба јасно раздваја судски поступак ради доношења одлуке о смештају, од поступка и одлучивања центра за социјалнји рад који, на основу судске одлуке, доноси одлуку о коришћењу услуге смештаја као једне од услуга социјалне заштите.

 **Чланом 16.** приписано је да коришћење услуге смештаја, без обзира на то да ли се услуга користи на основу пристанка или одлуке суда, не подразумева пристанак на медицинску меру или спутавање.

 **Чланом 17.** уређује се преиспитивање одлуке о смештају, што је у складу са препоруком из *Извештаја Европског комитета за спречавање мучења и нечовечних или понижавајућих казни или поступака*, према којој Kомитет понавља своју препоруку да се без одлагања предузму кораци како би лица смештена у установе социјалне заштите у Србији имале ефективно право да покрену поступак на основу којег би законитост њиховог смештаја била одлучена на суду, а одлука о смештају би редовно била ревидирана од стране суда. У складу са тим одредбама овог члана закона прописано је: Одлука центра за социјални рад о коришћењу услуге смештаја лица са менталним сметњама уз пристанак периодично се преиспитује у роковима и на начин уређен законом којим је уређена социјална заштита и другим одговарајућим прописима у социјалној заштити. Одлуком о смештају лица са менталним сметњама без његовог пристанка суд одређује рок за преиспитивање своје одлуке, који не може бити дужи од шест месеци након одлучивања, односно годину дана за свако наредно преиспитивање. Пружалац услуге, најкасније месец дана пре истека рока из става 2. овог члана обавештава надлежни центар за социјални рад о истеку рока за преиспитивање одлуке суда, даје своје мишљене о здравственом и социјалном статусу корисника и о потреби за наставком смештаја. Надлежни центар за социјални рад најкасније 15 дана пре истека рока из става 2. овог члана доставља суду своје мишљење. Центар за социјални рад уз своје мишљење и предлог суду доставља и мишљење, из става 3. овог члана, пружаоца услуге о наставку односно престанку смештаја. У поступку преиспитивања одлуке о смештају суд прибавља и мишљење психијатра, који не може бити ангажован код пружаоца услуге смештаја. У поступку преиспитивања одлуке о смештају сходно се примењују одредбе члана 15. став 3. тачка 1) и став 5 истог члана. Лице са менталним сметњама, његов законски заступник, као и центар за социјални рад, самостално или на иницијативу пружаоца услуге смештаја, може суду предложити преиспитивање одлуке о смештају и пре истека рока из става 2. овог члана.

 **Чланом 18.** уређен је престанак смештаја. Коришћење услуге лицу са менталним сметњама које је смештено на основу пристанка престаје одлуком надлежног центра за социјални рад. Центар за социјални рад доноси одлуку о престанку коришћења услуге смештаја: 1) када лицу услуга више није потребна; 2) када је писаном изјавом повучен пристанак на смештај, осим уколико постоји одлука о смештају без пристанка; 3) смрћу корисника услуге смештаја. Смештај одређен без пристанка корисника престаје одлуком надлежног суда. На основу правноснажне одлуке надлежног суда, центар за социјални рад одмах доноси одлуку о престанку коришћења услуге смештаја. Центар за социјални рад може донети одлуку о престанку коришћења услуге смештаја корисника смештеног на основу пристанка и на основу образложене иницијативе пружаоца услуге, у случајевима повреде правила о условима боравка и понашања предвиђених општим актима пружаоца услуге (правила о кућном реду и др. правила), у складу са законом.

**ЗАШТИТА ОД ЗЛОСТАВЉАЊА, ЕКСПЛОАТАЦИЈЕ И ЗАНЕМАРИВАЊА (чл. 19-21.)**

 **Чланом 19.** прописана је забрана злостављања. Корисник има право на заштиту од сваког вида мучења и другог окрутног, нечовечног или понижавајућег поступања или кажњавања. Стручни радници, стручни сарадници, сарадници и друга лица ангажована код пружаоца услуге дужни су да се старају да корисник не буде злостављан од стране других корисника или других лица.

 **Чланом 20.** одређено је да корисник има право на здравствену заштиту и доступност медицинских прегледа и интервенција, у складу са прописима о здравственом осугирању и здравственој заштити. Ако корисник има повреде, тврди да је злостављан или нешто друго указује на то да је био злостављан, запослени одговоран за корисника, његов непосредни руководилац и директор установе односно руководилац пружаоца услуге, дужни су да: 1) без одлагања кориснику обезбеде одговарајући лекарски преглед; 2) евидентирају све повреде корисника и механизме њиховог настанка, и да о томе воде посебну евиденцију; 3) забележе све предузете радње у досијеу и медицинској докуменацији корисника; 4) обавесте полицију, тужиоца и министарство надлежно за социјалну заштиту, ако у радњи или пропуштању којим су доведени у опасност живот или здравље корисника постоје елементи кривичног дела.

 **Чланом 21.** прописана је обавеза провере безбедности корисника, према којој су у случају злостављања или занемаривања, као и у случају било ког догађаја ризичног за безбедност и здравље корисника, запослени задужен за корисника, његов непосредни руководилац и директор установе, односно руководилац пружаоца услуге дужни да провере безбедност и здравље других корисника, односно да ли су били изложени или постоји непосредна опасност да буду изложени злостављању и занемаривању, и предузму одговарајуће мере за њихову заштиту.

**ПРАВА И ОБАВЕЗЕ КОРИСНИКА ПРИЛИКОМ КОРИШЋЕЊА УСЛУГЕ СМЕШТАЈА (чл. 22-35.)**

 **Чланом 22.** прописано је да корисник услуге смештаја има право на остваривање грађанских, политичких, економских, социјалних, културних и других права, у складу са Уставом и законом.

 **Чланом 23.** уређена су питања обавештавања корисника о свим релевантним питањима која се тичу смештаја. Корисник услуге смештаја има право да: 1) буде обавештен о идентитету и професионалном статусу стручних радника, стручних сарадника и сарадника који учествују у пружању услуге; 2) буде обавештен о разлозима и циљевима смештаја, условима, ризицима и правним последицама смештаја; 3) у време пријема, а касније на свој захтев, буде упознат са правилима кућног реда и другим правилима пружаоца услуге, са својим правима и обавезама, као и да буде поучен о томе како може да их остварује; 4) у складу са својим способностима буде обавештен о свим питањима и свим подацима који су од значаја за пружање услуге смештаја.

 **Чланом 24.** прописано је учешће у доношењу одлука, тј. операционализован је принцип партиципације корисника у пружању услуге социјалне заштите, из закона којим је уређена социјална заштита. Корисник услуге смештаја има право да учествује у процени свог стања и потреба и у одлучивању о томе да ли ће прихватити одређене активности предвиђене индивидуалним планом пружања услуге, као и да благовремено добије сва обавештења која су му за то потребна, укључујући и опис, циљ и корист од предложених активности као и обавештења о расположивим алтернативним активностима и друга обавештења од значаја за пружање услуге. Корисник има право да активно учествује у планирању и спровођењу активности и мера приликом пружања услуге смештаја.

 **Члан 25.** уређује приватност корисника, а према њемукорисник услуге смештаја има право на приватност приликом њеног пружања, у складу са његовим најбољим интересима. Не сматра се нарушавањем права на приватност тражење информација о личности, личним својствима и другим питањима или предузимање радњи које су у функцији планирања и пружања услуге смештаја. Корисници имају право да, зависно од пола, буду смештени и спавају у одвојеним просторијама.

 **Према чл. 26-31.** корисник има право на одмор, радно-окупационе, културно-забавне и рекреативне активности, у складу са својим могућностима.Корисник има право на контакте са члановима породице и другим лицима, да прима посете у просторијама пружаоца услуге и иде у посете изван простора пружаоца услуге. Корисник има право да: 1) о свом трошку шаље и прима, уз пуну приватност, без надзора и ограничења, пошту, пакете, новине и да телефонира; 2) прати радио и телевизијске програме; 3) користи своје информационо-комуникационе уређаје (рачунар, таблет, паметни телефон и сл.); 4) држи код себе предмете за личну употребу.Корисник услуге смештаја има право да се саветује насамо са својим законским заступником или пуномоћником, чланом уже породице или другим лицем које му пружа саветодавно-терапијске услуге у смислу прописа о социјалној заштити. Корисник има право на слободу кретања, осим у случајевима у којима се ово право ограничава правилима пружаоца услуге, као и у случајевима спутавања, у складу са овим законом. Корисник има право да учествује, по сопственом избору, у верским активностима, у оквиру могућности које има пружалац услуге.

 **Чланом 32.** прописано је да стручни радници, стручни сарадници, сарадници и друга ангажована лица код пружаоца услуге дужни су да организују пружање услуге смештаја на начин којим се у најмањој могућој мери ограничавају њихова права и слободе. Права корисника услуге смештаја из чл. 24, 27. и 30. могу бити ограничена само када је то неопходно да се заштити живот или безбедност корисника или другог лица и када то захтева његово здравствено стање. Ограничавање права корисника услуге смештаја примењује се на основу одлуке пружаоца услуге, који је дужан да о томе одмах обавести надлежни центар за социјали рад и законског заступника корисника, само онда када је то нужно да би се заштитило неко друго право корисника или другог лица, у складу са овим и другим законом. Пружалац услуге је обавезан да формира тим који доноси одлуке из ст. 2. и 3. овог члана и води евиденцију о донетим одлукама. Када се доноси одлука о ограничењу права услед здравственог стања корисника, један члан тима из става 4. овог члана мора бити лекар.

 **Према члану 33.** за време коришћења услуге корисник је дужан да поштује правила о условима боравка и понашања предвиђена општим актима пружаоца услуге (правила о кућном реду и др. правила). Ако корисник не поштује правила из става 1. овог члана у таквој мери да угрожава безбедност и спокој других корисника, запослених или трећих лица код пружаоца услуге, пружалац услуге може надлежном центру за социјални рад поднети образложену иницијативу да кориснику престане услуга смештаја. Пружалац услуге је дужан да корисника упозна са правилима из става 1. овог члана, као и са последицама непоштовања ових правила.

 **Чланом 34.** прописано је да корисник, члан његове уже породице или законски заступник који сматра да му је пружалац услуге онемогућио остварење неког права прописаног законом, који није задовољан квалитетом пружања услуге, поступком или понашањем пружаоца услуге, или другог корисника, као и неким другим питањем у вези са пружањем услуге, може поднети притужбу. Притужба се може поднети писмено или усмено, директно или путем поште, укључујући и електронску пошту. Притужба се може поднети запосленом, односно ангажованом лицу које је директно ангажовано у пружању услуге, као и непосредном руководиоцу тог лица или директору пружаоца услуге. Корисник, члан његове уже породице или законски заступник има право да у писаној форми добије информације о могућностима и начину коришћења права на подношење притужбе. По притужби пружалац услуге дужан је да подносиоцу одговори одмах, а најкасније у року од осам дана. Пружалац услуге одговор на притужбу подносиоцу мора дати на примерен начин. Подносилац притужбе мора се упознати са мерама планираним и предузетим поводом притужбе. Пружалац услуге дужан је да води евиденцију поднетих притужби и да једном годишње министарству надлежном за послове социјалне заштите поднесе извештај о броју и врсти поднетих притужби, а ближе услове о начину вођења евиденције поднетих притужби и начину поступања по притужбама прописује министар надлежан за послове социјалне заштите.

 **Чланом 35.** прописано је да корисник, члан његове уже породице или законски заступник могу, ако нису задовољни одговором на притужбу, односно информацијом о планираним и предузетим мерама поводом притужбе, могу поднети приговор органу надлежном за вршење инспекцијског надзора, у року од осам дана од добијања одговора или истека рока за одговор пружаоца услуге. Орган надлежан вршење инспекцијског надзора дужан је да спроведе поступак по приговору у року од 30 дана.

**СПУТАВАЊЕ (чл. 36-43.)**

Овај део закона садржи одредбе о спутавању корисника услуге смештаја. Приликом конципирања ових одредаба узете су у обзир препоруке из *Извештаја Европског комитета за спречавање мучења и нечовечних или понижавајућих казни или поступака*, којима Kомитет препоручује да органи власти предузму одређене кораке: 1) сачине јасне прописе који регулишу употребу хемијског спутавања (као што су седативи, антипсихотици, хипнотици и средства за смирење); ако се прибегава хемијском спутавању треба да се примењују исте заштитне мере као и код механичког спутавања; 2) свака употреба средстава за спутавање, укључујући и хемијско спутавање, увек мора бити посебно наређена од стране лекара или се лекар мора одмах обавестити о ситуацији у циљу прибављања одобрења, а пракса бланко овлашћења за примену мере спутавања над појединим корисницима мора одмах бити прекинута. Преписивање „ПРН лекова“ (про ре ната) никада не може да оправда коришћење оваквих лекова као меру хемијског спутавања; 3) средства спутавања се не примењују над корисницима наочиглед других корисника, осим ако корисник експлицитно захтева другачије или се зна да корисник више воли да има друштво, а да то буде безбедно; 4) особљу никада не помажу други корисници када примењују било које мере спутавања над корисником, укључујући мануелно задржавање; 5) издати подсетник особљу да се аутоматско прибегавање мерама хемијског спутавања не примењује у случајевима у којима би кратак период мануалне контроле у комбинацији са употребом психолошких средстава за умирење била довољна мера; 6) ако, изузетно, морају да се примене инструменти механичког спутавања, исти треба да се уклоне што је пре могуће; 7) инструменти механичког спутавања никада не треба да се примене или да се њихова примена продужи, као вид казне; 8) идентитет корисника над којима се примењује мера механичког спутавања не открива се другим корисницима, а корисници у фиксацији су под континуираним и директним надзором особља; 9) изузетно продужење мере механичког спутавања захтева даљу ревизију од стране лекара. Свако продужавање спутавања преко шест часова треба да прође ревизију два лекара; 10) унос података у евиденцију треба да садржи време када је започето и завршено са мером, околности случаја, оправдан разлог за прибегавање овој мери, име доктора који је наредио или одобрио меру, за сваки појединачни случај; и 11) кориснику над којим се врши мера даје се могућност да разговара о свом искуству, током и, кад се створи прилика, одмах након завршетка периода спутавања.

 Одредбама у оквиру овог дела закона уређена су питања која с обзиром на своју природу треба да буду део законских норми, а дато је овлашћење министру надлежном за социјална питања да ближе уреди питања која су предмет наведених препорука из *Извештаја Европског комитета за спречавање мучења и нечовечних или понижавајућих казни или поступака.*

 **Чланом 36.** прописани су разлози за спутавање. Спутавање корисника дозвољено је само ако на други, мање рестриктиван начин није било могуће отклонити непосредну опасност по живот или безбедност корисника или другог лица. Спутавање корисника може се вршити само када је то предвиђено овим законом и на начин предвиђен овим законом. Забрањено је користити спутавање да би се корисник казнио или застрашио. Спутавање не може бити део терапеутског третмана корисника.

 **Чланом 37.** дате су одредбе о одлучивању о спутавању.Одлуку о спутавању корисника доноси психијатар, уз консултације са стручним радницима, стручним сарадницима, сарадницима или другим лицима запосленим код пружаоца услуге. Изузетно, ако разлози за спутавање постоје када психијатар није доступан, а околности захтевају да одлука о спутавању буде донета хитно, одлуку о спутавању може донети стручни радник, стручни сарадник или здравствени сарадник ангажован код пружаоца услуге, који је у том случају дужан да психијатра одмах обавести о спутавању и затим поступи у складу са његовим упутствима. Лице које одлучује о спутавању корисника дужно је да одабере начин спутавања који је најмање рестриктиван, односно најмање штетан за корисника.

 **Према члану 38.** спутавање је дозвољено само у установама које имају обезбеђене све потребне услове за његову примену. Спутавање може вршити само особље обучено за то.

 **Чланом 39.** прописане су врсте спутавања. Спутавање може бити физичко, механичко, хемијско спутавање и издвајање. Физичко спутавање је спречавање, ограничавање и потискивање, односно кон-тролисање покрета тела или дела тела корисника које се врши употребом физичке снаге. Механичко спутавање је спречавање, ограничавање и потискивање, односно контролисање покрета тела или дела тела корисника које се врши употребом механичких средстава, на начин којим се не ометају виталне функције корисника, укључујући комуникативне функције, нити непотребно наноси бол. Хемијско спутавање је спречавање или ограничавање кретања лица давањем фармакотерапије. Издвајање је привремено смештање лица са менталним сметњама у посебно опремљену просторију. За спутавање не смеју бити коришћене технике или средства која код корисника изазивају непотребан бол, патњу или понижење или су по својој природи таква да представљају опасност по живот или здравље корисника.

 **Одредбама чл. 40-42.** прописано је трајње спутавања. надзор над применом спутавања, евиденција и извештавање о спутавању.Спутавање може трајати само док корисник представља непосредну опасност по свој живот или здравље или живот или здравље другог лица. Спутавање мора бити прекинуто уколико би његова даља примена могла угрозити здравље корисника.Надзор над применом спутавања врши лице одговорно за корисника код пружаоца услуге, уз консултације са психијатром. Подаци о разлозима, начину, врсти и трајању спутавања, као и именима лица која су одлуку о спутавању донела и спутавање извршила и надзирала, обавезно се уписују у посебну евиденцију о спутавању коју води пружалац услуге. Пружалац услуге је дужан да о сваком спутавању обавести законског заступника корисника и да то евидентира. Пружалац услуге је дужан да о спутавању у установи извештава министарство надлежно за послове социјалне заштите, најмање једном у шест месеци. Као што је то наведено, у оквиур ових одредаба прописано је да ближе услове о консултацијама ради доношења одлуке о спутавању, поступању у околностима које захтевају да одлука о спутавању буде донета хитно, одабиру начина спутавања који је најмање рестриктиван односно најмање штетан за корисника, условима које треба да обезбеди установа за примену спутавања, коришћењу техника или средства спутавања, евденцији и контроли спутавања, прописује министар надлежан за послове социјалне заштите у року од три месеца од ступања на снагу овог закона.

 **Према члану 43.** ако стручни радник, стручни сарадник, сарадник или друго лице ангажовано код пружаоца услуге не може само да отклони опасност по живот или здравље корисника изазвану понашањем корисника, дужно је да затражи помоћ полиције. Полиција је дужна да на позив пружаоца услуге смештаја пронађе и у установу врати сваког корисника који је ту смештен без пристанка ако се из установе удаљи без одобрења стручног радника, стручног сарадника или другог лица ангажованог код пружаоца услуге, у складу са законом којим се уређује поступање полиције. Пружалац услуге је дужан да води посебну евиденцију о свим инцидентима због којих је тражио помоћ полиције.

**СХОДНА ПРИМЕНА ПРОПИСА (чл. 44-46.)**

У овом делу закона прописано је да се на поступак смештаја у смислу овог закона, сходно се примењују одредбе закона којим је уређена заштита лица са менталним сметњама, а на питања поступка која нису посебно уређена тим законом примењују се одредбе закона којима се уређује ванпарнични поступак. Одредбе закона којим је уређена заштита лица са менталним сметњама које се односе на поступак суда по сазнању о задржавању лица са менталним сметњама без његовог пристанка и одлучивању о задржавању без пристанка или отпусту лица са менталним сметњама, сходно се примењују на преиспитивање смештаја без пристанка.Приликом пружања услуге смештаја лицима са менталним сметњама сходно се примењују одредбе закона којим је уређена социјална заштита и други прописи у социјалној заштити. Одредбе овог закона сходно се примењују приликом пружања услуге дневног боравка, становања уз подршку и других услуга које се пружају лицима са менталним сметњама, а које подразумевају вишесатни или дужи боравак корисника у просторијама у којима се пружа услуга.

 На овај начин направљена је нормативна целина са другим односним прописима односно нормама које су релевантне за примену овог закона.

**КАЗНЕНЕ ОДРЕДБЕ (чл 47. и 48.)**

 **Према члану 47.** новчаном казном за прекршај од 100.000 до 1.000.000 динара казниће се пружалац услуге, ако: 1) кориснику не обезбеди доступност одговарајућег медицинског прегледа без одлагања (супротно члану 20. став 2. тачка 1.); 2) не евидентира све повреде корисника и механизме њиховог настанка или не води посебну евиденцију о повредама корисника (супротно члану 20. став 2. тачка 2.); 3) не забележи све предузете радње у досијеу и медицинској документацији корисника, сходно члану 20. став 2. тачка 3.); 4) ако су права корисника услуге смештаја из чл. 24, 27. и 30. ограничена супротно одредбама члана 32. овог закона; 5) спутавање корисника спроводи супротно одредбама чланова 36-42. овог закона; 6) не води евиденцију из члана 43. став 3. овог закона. За прекршај из става 1. овог члана казниће се и одговорно лице код пружаоца услуге новчаном казном од 50.000 до 200.000 динара.

 **Чланом 48.** прописано је да ће се новчаном казном од 10.000 до 100.000 динара казнити стучни радник, стручни сарадник, сарадник или друго лице ангажовано код пружаоца услуге ако поступи супротно одредбама чл. 20. став 2. тач. 1-3; члана 32; чл. 36-42. овог закона.

 Казнене одредбе треба да омогуће превенцију поступања супротно конкрено наведеним одредбама закона, као и приперено кажњавање услучају њиховог кршења, што треба да позитивно утиче на заштиту права лица са менталним сметњама приликом смештаја.

**СТУПАЊЕ НА СНАГУ**

 **Према члану 49.** овај закон ступа на снагу осмог дана од дана објављивања у "Службеном гласнику Републике Србије”, а примењује се од 1. јануара 2020. године. Прописивање да се закон примењује од 1. јануара 2020. године има за циљ да се за то време спроведу радње с циљем квалитетне примене закона, тј. за то време треба да се сачине и донеу подзаконски акти чије је доношење прописано овим законом, као и да се спроведу обуке свих професионалаца чије знање и компетенције су неопходни за примену закона (судија, сручних радника центара за социјални рад, као и свих ангажованјих лица код пржалаца услуге смештаја).

 **IV. ПРОЦЕНА ФИНАНСИЈСКИХ СРЕДСТАВА ПОТРЕБНИХ ЗА СПРОВОЂЕЊЕ ЗАКОНА**

 За спровођење Закона о заштити права лица са менталним сметњама, корисника услуга смештаја у социјалној заштити, није потребно обезбедити додатна средства у буџету Републике Србије.

1. *Службени лист Србије и Црне Горе – Међународни уговори*, бр. 9/2003, 5/2005, 7/2005. [↑](#footnote-ref-1)
2. *Службени лист СФРЈ*, бр. 7/71. [↑](#footnote-ref-2)
3. *Службени гласник РС – Међународни уговори, 42/2009*. [↑](#footnote-ref-3)
4. Пресуда Европског суда за људска права у предмету *Винтерверп* (Winterwerp) *против Холандије* од 24. октобра 1979, став 39 (представка бр. 6301/73). [↑](#footnote-ref-4)
5. Пресуда Европског суда за људска права у предмету *Хачисон Рид* (Hutchison Reid) *против Уједињеног* Краљевства од 20. фебруара 2003, став 52 (представка бр. 50272/99). [↑](#footnote-ref-5)
6. Пресуда Европског суда за људска права у предмету *О. Х. против Немачке* од 24. новембра 2011, став 78 (представка бр. 4646/08). [↑](#footnote-ref-6)
7. *Смернице Комитета за права особа са инвалидитетом за примену члана 14*, септембар 2015. [↑](#footnote-ref-7)
8. Нацрт додатног протокола о заштити људских права и достојанства особа са менталним поремећајима у погледу недобровољног смештаја и недобровољног лечења из маја 2018, доступан на интернет страници: <https://rm.coe.int/inf-2018-7-psy-draft-prot-e/16808c58a3>.

 [↑](#footnote-ref-8)
9. Закључна запажања Kомитета против тортуре о другом периодичном извештају Републике Србије о примени Kонвенције УН против тортуре и других сурових, нехуманих или понижавајућих казни или поступака, ЦАТ/Ц/СРБ/ЦО/2 од 12. маја 2015. године. [↑](#footnote-ref-9)